**Sonja Sohn** (født **Sonja Williams** 9. mai 1964) er en amerikansk skuespiller. Hun er kjent for rollene som kriminaletterforsker Kima Greggs i HBOs *The Wire* og kriminaletterforsker Samantha Baker i ABCs *Body of Proof*. Hun spilte også den ene hovedrollen i den uavhengige filmen *Slam*, som hun også var med på å skrive manus til. Hennes rolle på *The Wire* førte til at hun var med på å starte den ideelle organisasjonen ReWired for Change i Baltimore.

Tidlig liv
----------

Sohn ble født i Newport News i Virginia. Faren hennes, en afroamerikansk soldat i United States Army, møtte hennes koreanske mor da han var stasjonert i Sør-Korea etter Koreakrigen. Etter at Sohns eldre bror ble født valgte moren deres å flytte til USA fordi hun følte at et barn med afroamerikansk og koreansk opphav ville oppleve diskriminering i Korea. Sohn hadde en vanskelig barndom; hun ble ofte mobbet for opphavet sitt, hennes schizofreniske far var voldelig mot mora, og hennes storebror ble drept mens hun var i tenårene. Hun gikk på Warwick High School i Newport News, hvor hun slet med et misbruk av kokain og piller som varte til hun var i tjueårene.

Karriere
--------

Sohn med medskuespillerne Jamie Hector og Michael K. Williams fra *The Wire*.
Før hun var skuespiller drev Sohn med slampoesi. Mens hun framførte et verk på scene ble hun oppdaget av Marc Levin, som tilbød henne en rolle i sin film *Slam*. Hun var også med på å skrive manuset til filmen, som vant «Grand Jury Prize» for dramafilmer under filmfestivalen Sundance. Etter hennes debut i *Slam* hadde hun noen småroller i filmer som *Shaft* og *Bringing Out the Dead*. Fra 2002 til 2008 spilte hun kriminaletterforsker Kima Greggs i alle fem sesonger av den kritikerroste serien *The Wire*. Hun har også hatt flere gjesteopptredener som Toni Halstead i *Cold Case*.

Hun hadde en birolle i filmen *Step Up 2: The Streets* fra 2008. I 2008–2009 hadde hun en gjesterolle i ABCs serie *Brothers & Sisters*, og fra 2011 til 2012 spilte hun en av hovedrollene som kriminaletterforsker Samantha Baker i sykehusdramaet *Body of Proof*. I 2014 hadde hun en gjesterolle i serien *The Originals*, som heksa Lenore/Esther Mikaelson.

Aktivisme
---------

Sohn er medgrunnlegger og daglig leder for den Baltimore-baserte ideelle organisasjonen ReWired for Change, som søker å kommunisere med og prøve å rehabilitere utsatt ungdom som er involvert i kriminell aktivitet. Programmet drives i samarbeid med University of Maryland, Baltimores School of Social Work, og bruker episoder av *The Wire* som læringsverktøy. Andre skuespillere og manusforfattere fra *The Wire* tjener som styremedlemmer i organisasjonen. I 2011 vant hun prisen Woman of the Year fra Harvard Black Men's Forum.

Referanser
----------

1. ↑  Mike Holtzclaw (25. oktober 1999). «Update: Local Actress Now Working With Big Stars» **(engelsk)**. *Daily Press*. Arkivert fra originalen 17. september 2016. Besøkt 9. september 2016.
2. 1 2 3 4  «Sonja Sohn: Changing Baltimore Long After 'The Wire'» **(engelsk)**. *NPR*. 15. mars 2012. Besøkt 9. september 2016.
3. ↑  Danielle Ulman (29. november 2011). «Sohn, Torre, others tell of their struggle to overcome trauma» **(engelsk)**. *The Daily Record*. Besøkt 9. september 2016.
4. ↑  Phil Zabriskie (27. januar 2012). «After ‘The Wire’ ended, actress Sonja Sohn couldn’t leave Baltimore’s troubled streets behind» **(engelsk)**. *The Washington Post*. Besøkt 9. september 2016.
5. ↑  Jordan Bartel (1. september 2009). «Rewired for Change: Sonja Sohn’s road to redemption» **(engelsk)**. *The Baltimore Sun*. Arkivert fra originalen 7. september 2009. Besøkt 9. september 2016.
6. ↑  «Sohn honored» **(engelsk)**. *The Boston Globe*. 29. mars 2011. Arkivert fra originalen 8. oktober 2016. Besøkt 9. september 2016.

Eksterne lenker
---------------

* (en) Sonja Sohn på Internet Movie Database Rediger på Wikidata

* (sv) Sonja Sohn i Svensk Filmdatabas Rediger på Wikidata

* (fr) Sonja Sohn på Allociné Rediger på Wikidata

* (en) Sonja Sohn på AllMovie Rediger på Wikidata

* (en) Sonja Sohn hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** ISNI **·** BNF **·** BNF (data) **·** SUDOC **·** MusicBrainz **·** Discogs
 |